Document ID: 32008R0085

KOMISIJAS REGULA (EK) Nr. 85/2008
(2008. gada 30. janvāris)
par īpašiem nosacījumiem, ar kuriem piešķir atbalstu par aitu un kazu gaļas privātu uzglabāšanu
(Kodificēta versija)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2001. gada 19. decembra Regulu (EK) Nr. 2529/2001 par aitu un kazu gaļas tirgus kopīgo organizāciju (1) un jo īpaši tās 12. panta 2. punktu,
tā kā:
(1)
Komisijas 1990. gada 28. novembra Regula (EEK) Nr. 3447/90 par īpašiem nosacījumiem, ar kuriem piešķir atbalstu par aitu un kazu gaļas privātu uzglabāšanu (2), ir vairākas reizes būtiski grozīta (3). Skaidrības un praktisku iemeslu dēļ minētā regula ir jākodificē.
(2)
Attiecībā uz atbalsta piešķiršanu par aitu gaļas privātu uzglabāšanu būtu jāievēro noteikumi, kas paredzēti Komisijas 2008. gada 4. janvāra Regulā (EK) Nr. 6/2008, ar ko paredz sīki izstrādātus noteikumus atbalsta piešķiršanai par aitu un kazu gaļas privātu uzglabāšanu (4). Šos noteikumus ir lietderīgi papildināt vai pielāgot.
(3)
Ir lietderīgi papildus atbalsta apjomiem, ko piešķir par konkrētu uzglabāšanas periodu, paredzēt arī šo apjomu palielināšanu vai samazināšanu gadījumā, ja minēto periodu pagarina vai saīsina.
(4)
Paredzamo tirgus apstākļu dēļ uzglabāšanas periodi jānosaka elastīgi - no trim līdz septiņiem mēnešiem.
(5)
Lai nodrošinātu patiesu piedāvājumu iesniegšanu, ir lietderīgi noteikt minimālo uzglabājamo daudzumu. Būtu jānosaka minimālais daudzums attiecībā uz katru pārvietošanu.
(6)
Būtu jāparedz drošības nauda, lai garantētu ar privātu uzglabāšanu saistīto pienākumu izpildi.
(7)
Šajā regulā paredzētie pasākumi ir saskaņā ar Aitu un kazu pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 6/2008 piemēro saskaņā ar šīs regulas noteikumiem.
2. pants
1. Pieprasījumus attiecībā uz atbalstu par privātu uzglabāšanu iesniedz I pielikumā uzskaitītajās intervences aģentūrās.
2. Attiecībā uz konkursa kārtību laika posms, par kuru var iesniegt uzglabāšanas piedāvājumu, ir trīs mēneši. Tomēr faktisko uzglabāšanas ilgumu izvēlas uzglabātājs. Šis laika posms var būt ne īsāks par trim mēnešiem un ne ilgāks par septiņiem mēnešiem. Tomēr, ja uzglabāšanas laika posms ir ilgāks par trim mēnešiem, atbalsta apmēru ik dienu palielina par EUR 1,45 par tonnu.
3. pants
Minimālais daudzums, par ko var slēgt līgumu, ir četras tonnas neatkaulotas gaļas.
4. pants
Attiecībā uz katru pārvietošanu ir noteikts minimālais daudzums - četras tonnas, kas izteiktas kā produkta svars uz vienu glabātavu un vienu līgumslēdzēju pusi. Tomēr, ja uzglabāšanā atstātais daudzums ir mazāks nekā šis daudzums, pieļauj atlikušā daudzuma vai tā daļas vienu papildu izņemšanu.
Ja šie nosacījumi attiecībā uz izņemšanu no glabātavas nav izpildīti:
-
palīdzības apjomu par izņemto daudzumu aprēķina saskaņā ar Regulas (EK) Nr. 6/2008 6. panta 3. punktu, un
-
15 % drošības naudas, kas minēta 5. pantā, pasludina par konfiscētu attiecībā uz izņemto daudzumu.
5. pants
Drošības naudas apmērs ir EUR 145 par tonnu.
6. pants
Regulu (EEK) Nr. 3447/90 atceļ.
Atsauces uz atcelto regulu uzskata par atsaucēm uz šo regulu un lasa saskaņā ar atbilstības tabulu, kas atrodas III pielikumā.
7. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 30. janvārī

Labels: 3
17
6